બનાવની વિગતો એવી છે કે અત્યાર સુધીના સરપંચ અને તલાટીઓની મહેરબાનીથી ધેધુ ગામમાં દબાણનો રાફડો પાટ્યો હતો. અનેક ફરિયાદો થતાં તંત્ર દ્વારા દબાણ દૂર કરવાનો આદેશ થયો હતો. ૬ઠ્ઠી મે, ૨૦૧૮ના દિવસે તંત્ર દ્વારા દબાણ હટાવ ઝુંબેશ હાથ ધરવામાં આવી હતી. તે સમયે અનેક દબાણો દૂર કરવામાં આવ્યા હતાં. પરંતુ પાણીની ટાંકી પાસેના ૬ ઘટાદાર વૃક્ષોને કાપી નાંખવામાં આવ્યા હતાં. ‘સુકા ભેગુ લીલુ બળે’ તેમ દબાણ હટાવવાની ઝુંબેશ હેઠળ લીલા વૃક્ષોનું છેદન કરી દેવાયુ હતું. તે ઓછુ હોય તેમ ઝાડના લાકડાનો બારોબાર નિકાલ કરી દેવાયો હતો. પાણીની ટાંકી પાસેના ઘટાદાર વૃક્ષોનો છાંયડો ગ્રામજનો માટે વિસામો કરવાનું એક સુંદર સ્થળ હતું. તેમજ આ વૃક્ષો ગામની શોભામાં વધારો કરતા હતાં હોઇ તેના નિકંદન સામે ગ્રામજનોએ ભારે દુ:ખ વ્યક્ત કર્યુ હતું.